Comencen les obres al polígon industrial de Manises parc empresarial de l’aeroport
09 de agost de 2023

• Aquestes actuacions, que suposen una inversió de quasi 1.000. 000 d'euros, estan subvencionades principalment per l'IVACE

Manises, 09 d'agost de 2023. Ja han començat les obres del polígon industrial de Manises parc empresarial de l'aeroport. Aquesta actuació suposa una inversió de quasi 1.000. 000 d'euros que provenen de la subvenció de l'Institut Valencià de Competitivitat Empresarial (IVACE), d'Aigües de València i del pressupost municipal que estaran destinats a la millora, modernització i dotació d'infraestructures i serveis per al polígon.

Entre les actuacions que es duran a terme s'inclou la modernització de l'àmbit mitjançant la implantació de fibra òptica i sistema de vigilància a través de càmeres connectades a la Policia Local en la zona del polígon situada enfront de l'aeroport. També es millora l'accessibilitat mitjançant l'ampliació de voreres i la disminució d'altura en els passos de vianants en compliment de la normativa vigent.

A través d'un conveni amb Aigües de València, es modernitza la xarxa d'aigües potables canviant les canonades de fibrociment a polietilé i es canvien les escomeses d'entrada a les naus. A més, s'inclou una renovació en la senyalització horitzontal i es col·locaran alguns punts de aparcabicicletes en la zona més pròxima al nucli urbà de la població per tal de fomentar la mobilitat ecològica i sostenible.

MILLORES ANTERIORS

Els polígons de l’Aeroport i La Cova han millorat la seua seguretat i accessibilitat gràcies a les obres que es venen desenvolupant des de finals de 2022.

En concret, al polígon de l’Aeroport s’ha creat una plataforma digital per al posicionament de les empreses; s’han col·locat càmeres de control de trànsit i de seguretat a l’entrada i l’eixida; s’han instal·lat més trams de fibra òptica; i s’han posat hidrants en tot el perímetre per previndre incendis i millorar la seguretat.

Per la seua part, en el polígon de La Cova s’ha renovat la senyalística viària i la pintura de sól; s’han canviat les lluminàries antigues per llums de led; s’han instal·lat hidrants en tot el perímetre i s’han reconstruït les rotondes d’entrada i eixida amb la neteja de l’empedrat i l’adequació de la vegetació.